**Bijeg u slobodu**

Danas prolazimo Petrinjom. Pukotine na kućama i ciglom prekrivene ulice i nakon 30 godina otkrivaju stare, nezacijeljene rane grada. U njegovim očima vidim onu istu tugu i nemir kao kad mi priča o svom ratnom putu. I dok slušam njegovu priču, razmišljam koliko bi mladih ljudi danas žrtvovalo svoj život za Domovinu.

U rat je otišao kao dragovoljac, mlad i neustrašiv dečko od svega 18 godina, tek godinu dana stariji nego ja danas. Pitam sama sebe bih li i ja imala hrabrosti postupiti kao i on, preživjeti sve ono što je on preživio i nastaviti svoj život bez mržnje i žaljenja za izgubljenom mladosti. Bez straha od smrti i sa željom da obrani svoj grad i domovinu ponosno je primio vojničku odoru. Ljeto ’91. - uobičajeno vrijeme za ljetne aktivnosti. No, polako su se gusti oblaci ratnih strahota počeli navlačiti nad Petrinjom. Grad se počinjao tresti, plameni jezici sukljali su prema nebu, a grmljavina ubojitog oružja parala je uši. Njegova postrojba raspoređena po domaćim kućama, s tek pokojom puškom i bombom kućne izrade, čekala je upute nadležnih. Tog dana poslali su ih u malo selo većinom hrvatskog stanovništva. Možda za to selo nikad ne bih ni čula, da nije bilo rata i njegove priče. U tom selu s nekih stotinjak stanovnika zatekli su prazne domove, tek tu i tamo koju staricu koja nije imala srca otići iz svoga mjesta. Dočekali su ih lokalni momci, dragovoljci kao i on, smješteni u jednoj od napuštenih kuća danonoćno su nadgledali granice sela. S nestrpljenjem je čekao sumrak jer je tada bio njegov red za stražu i obilazak položaja. Tiha i duga noć uz tek pokoji lavež pasa sa sobom je nosila napetost u zraku. Straža je bila mirna. U nadi za pokojim satom sna ili sigurnosti, koju je pružala improvizirana baza, činilo mu se kako noć brzo prolazi. Sunce još nije posve izašlo, sa zvukom prvog pijetla njegova smjena je bila gotova.

Toplina vatre u peći odmah ga je uspavala, ali njegov san nije potrajao. Ljudski krikovi prekinuli su san i pretvorili ga u noćnu moru. Već za nekoliko trenutaka čuo je lupanje po vratima i duboke muške glasove koji su kroz smijeh opisivali tehnike ubijanja koje su izvršili nad njegovim suborcima. Miris alkohola i vlažnih uniformi zadnje je što je osjetio prije tupog udarca nekim predmetom po glavi… Ležeći na podu i ne pokušavajući podignuti glavu zbog jake boli slušao je razgovor. Sjećanje na jedan glas i danas mu budi nelagodu, glas čovjeka koji se trudio tečno pričati srpski, no odavale su ga riječi na ijekavici koje bi tu i tamo u žustrini razgovora rekao, kao da je imao želju dokazati se ostalima. Moj otac uspio je podići glavu, prema njemu je hodao visoki crnokosi muškarac koji je bazdio na alkohol i znoj te mu je nožem na kojem je već bilo krvi ucrtavao u kožu četnički znak sa četiri S. Dvojica su stajali sa strane i pušili, a onda čikove gasili po njegovu tijelu. Tukli su ga sa svime što im je bilo pri ruci, a onda su mu vezali ruke i noge. Preklinjao je da ga ubiju jer bol više nije mogao podnijeti, a čovjek kojeg su zvali Bora samo se nasmijao i odgovorio „ Kako misliš bre da te ubijemo? Pa nismo mi zveri, čoveče!“ Strah više nije osjećao, primio je krunicu i nadao se da će ga što brže ubiti kako ne bi morao trpjeti takvu bol. Već načet od udaraca, nije imao snaga za otpor. Moj otac često zastane u ovom dijelu priče i šutke gleda negdje, nekuda …

Iz njegovih riječi lako zamišljam noć i užas koji je proživljavao. Čini mi se kako sam tamo s njim i nemoćno promatram nesposobna pokrenuti se. Kako je padala noć, zvukovi razgovora bili su sve glasniji, govori i dodaje da je miris jeftinih cigareta pridonosio njegovoj glavobolji. A onda tišina i koraci koji su mu se približavali. Prišao mu je mladi dečko s riječima: „ Čuo sam šta će da ti rade. Beži!“ Glavom mu je pokazao prema vratima koja su vodila dalje od ovog užasa. Kaže da ni sam ne zna kako se našao vani i kako se uvijek sjeti kako i u najvećem zlu postoji zrnce dobrote. Samo je trčao bez stajanja, činilo mu se satima. Mrkla noć otežavala mu je orijentaciju. Očajnički je pogledom tražio izvor bilo kakve svijetlosti. Pratio je Kupu nizvodno, moleći se da ga odvede do naših. Gusta šuma i šikara otežavale su mu put, a o minskim poljima, kaže, nije ni razmišljao. Približavajući se zvukovima teške artiljerije, pogledao je prema nebu koje je gorjelo od granata. Tada je znao da ide prema Sisku. Nadu mu je, kako mi kaže, davala činjenica da u Petrinji ima još nešto naših vojnika. Odlučio se još neko vrijeme skrivati i skupiti snage za nastavak puta. Počeo ga je hvatati san, ali ga je ubrzo razbudila hladnoća metalne cijevi čvrsto pritisnute uz njegov potiljak.

Ne mogu zamisliti taj strah koji obuzme tvoje tijelo kada osjetiš dodir oružja, kažem, a on mi samo kaže: „Mislio sam da je kraj.“ Riječi *Očenaša* odjednom su mu se našle na usnama i počeo je moliti pomiren sa sudbinom. „Naš je!“ rekao je čovjek iza njega i spustio pušku uz uzdah olakšanja. Na sreću, našli su ga naši dečki koji su se isto pokušavali probiti do Siska. Neke od njih čak je i poznavao. Njihovo je zajedničko putovanje nažalost trajalo kratko. Na izlasku iz Petrinje ušli su u zasjedu. Petoricu su ubili na mjestu. Mog oca i još sedmoricu utrpali su u kamione, gdje je već sjedilo petnaestak naših momaka, vezanih i vidno izudaranih. Mislim da su se svi pitali kamo ih vode znajući da je pred njima vjerojatno put bez povratka.

Kroz glavu mi prolaze razni scenariji, znam da je moj otac tu kraj mene - živ, ali razmišljam što mu se sve moglo dogoditi. On nastavlja priču: „Već jednom sam se izvukao, mislio sam da mi više nema spasa.“ Izmolio je onaj nedovršeni *Očenaš* do kraja i sjetio se majke i oca, a onda začuo rafalnu paljbu. Kamion je stao, a njih su poslali do zidane ograde pred kojom je ležalo nekoliko beživotnih tijela. „Gotovo je.“ Rekao je jedan od onih ljudi iz kamiona. Stojeći tako pred streljačkim vodom, moj otac kaže da se jednostavno prepustio sudbini. Razmišljajući jedino o oštroj boli u prsima i hladnoj zemlji na koju je pao. Nešto teško izbijalo mu je dah. Pokušao je disati, ali bol i pritisak bili su preteški za njegovo tijelo. Izgubio je svijest. Ta ista bol probudila ga je iz košmarnog sna. Shvativši da je živ, kaže da je osjetio miris krvlju natopljene zemlje i pritisak hladnih beživotnih tijela. Dva naša dečka, prostrijeljenih glava, ležali su na njemu, smaknuti. Skupio je snage i izvukao se iz njihova smrtnog zagrljaja.

Počinjem plakati zbog izgubljene mladosti i ukradenih života. Moj otac nastavlja pričati. Pod okriljem noći napokon je krenuo prema slobodi, hodajući šumom kojom smo zajedno nebrojeno puta prolazili. U daljini je vidio hrvatski barjak, koji i danas ondje stoji. Unatoč jakoj boli koja je preuzimala sve njegove osjećaje, želja za slobodom bila je jača. Potrčao je zadnjim snagama, čuo uzvike koji su ga zaustavljali, koji prijete pucanjem i gubi svijest. Budi se u bolnici. Prilazi mu sestra i govori: „Našli su te MUP-ovci.“ Spašen je. Plačem i dalje, osjećam mješavinu tuge, sreće i ponosa, a moje suze vrijede za dvoje, jer on nikad ne plače. Tog dana u bolnici isplakao je ta svoja tri dana povratka. Domovina se ne brani samo metcima, nego dobrotom koja se nalazi u svakom od nas. I danas dok prolazimo Petrinjom, moj otac i ja, gledajući razrušeni grad shvaćam - ovo je moja ’91.

Autorica: Marija Pelc Mentor: Vesna Rogulja Mart, prof.